FOTO ȘI VIDEO FCSB a câștigat Cupa Elitelor U17 în fața Farului! Pariul lui Gigi Becali, gol de generic
FCSB a câștigat Cupa Elitelor U17 după o finală împotriva celor de la Farul Constanța.
FCSB U17, antrenată de Ionuț Ilie, a câștigat finala împotriva celor de la Farul cu 1-0. Unicul gol al meciului disputat la Buftea a fost marcat de David Popa, în minutul 89.
FCSB a câștigat Cupa Elitelor U17
David Popa (17 ani), care a debutat la prima echipă a celor de la FCSB în această lună și a fost lăudat de patronul Gigi Becali, a adus trofeul echipei U17 cu un gol spectaculos. Extrema bucureștenilor a înscris cu un șut cu piciorul stâng de la marginea careului, trimițând mingea sub transversală.
La meciul de la Buftea a asistat și managerul general de la FCSB, Mihai Stoica. Jucătorii au fost premiați la finalul jocului de Miodrag Belodedici.
În semifinalele competiției, FCSB a trecut de UTA Arad cu 2-1, în timp ce Farul s-a impus în fața celor de la AFK Csikszereda, scor 6-1, transmite FRF.
Miercuri, Farul a pierdut și finala Cupei de Tineret U18. Constănțenii au pierdut la Sibiu împotriva Universității Cluj, scor 1-2.
Echipele folosite la FCSB - Farul, în finala Cupei Elitelor U17:
- FCSB: 32.Marc Rădulescu – 22. Silviu Șoșu, 4. Matei Manolache, 21. Vasile Tătaru, 17. Ricardo Pădurariu – 26. Laszlo Matyas-cpt., 10. Robert Necșulescu (7. Andrei Gogescu 59′), 11. Denis Colibășanu (8. Daniel Panait 80′) – 25. David Popa, 9. Luca Ilie (19. Nicolas Costache 80′), 30. Mihai Toma (23. Răzvan Ianculescu 90’+4)
- Antrenor: Ionuț Ilie
- Rezerve: 1. Matei Popa – 28. Raul Alecsandroaie, 33. Răzvan Pană, 77. Andrei Roșu, 98. Denis Ciocîrlan
- Farul Constanța: 1. Andrei Maer – 2. David Pătru, 5. Rareș Munteanu, 6. Ricardo Căldăraru, 3. Dragoș Ripeanu-cpt., 8. Dan Nechifor, 4. Alexandru Marchidan, 10. Andreas Birbic (20. Andrei Oancea 70′) – 7. Darius Păun (17. Ianis Avrămescu 70′), 9. Eric Somandru, 11. Cristian Sima
- Antrenor: Dan Ochia
- Rezerve: 12. David Barbu – 14. Eduard Bruca, 15. Raul Cornei, 16. Mihai Coman, 19. Mateo Manea, 21. Matei Berchez, 22. Costyn Gheorghe
Gigi Becali îl anunța titular pe David Popa la FCSB după ce l-a văzut 5 minute contra Craiovei
David Popa a intrat în minutul 90 al meciului cu Universitatea Craiova, disputat în Bănie pe 6 mai și câștigat de olteni cu 2-0. Deși a apucat să joace doar cinci minute, tânărul jucător era lăudat după meci de Gigi Becali, care îl compara cu Florinel Coman și îl anunța titular la următorul joc.
Totuși, David Popa nu a fost titular contra lui CFR Cluj (0-1). Tânărul fotbalist era introdus în minutul 82 în locul lui Octavian Popescu, trecându-și astfel în cont a doua apariție la seniorii FCSB-ului.
"I-am dat telefon lui Mihai Stoica după două faze și i-am zis ’Băi, ăsta o să fie fotbalist!’ (n.r - se referă la David Popa). Ce Moruțan, ăsta o să fie fotbalist mare. O să fie cam de genul lui Mitriță, Florinel Coman. Are 16 ani. Am înțeles că și părinții lui sunt la club. Ca să îl luăm, i-am luat și părinții. Ăsta o să fie mare fotbalist.
Eu nu știam, dar el o să joace în locul lui Tavi cu CFR. Ce să fac dacă pierzi toate mingile? George (n.r - se referă la Octavian Popescu) a pierdut toate mingile. Miculescu s-a ascuns de minge. Astăzi s-a ascuns. De ce te ascunzi? Joacă relaxat, distrează-te. Ce să facă și el, săracul, nu a ajuns nicio minge la el.", a spus Gigi Becali.
VIDEO: FRF TV
Urmăriți SPORT.RO și pe Google News